Den 28. december mistede en 43-årig fisker livet, efter at hans kutter sank ud fra Thorup Strand. Søfartsstyrelsen vil først lede efter vraget i marts måned i forbindelse med andre opgaver. Det skriver DR Nordjylland. - Vi er ikke sikre på den nøjagtige position, men vraget befinder sig i et område, hvor vanddybden er 25-30 meter, og kutterens højde var ti meter, siger kontorchef Michael Skov fra Søfartsstyrelsen. Der er dog udsendt en såkaldt navigationsmeddelelse, der advarer om vraget. Om kutteren skal hæves, hvis eller når den findes, bliver til den tid en sag mellem Søfartsstyrelsen og kutterens forsikringsselskab.

Referat:
Vraget efter den forliste fiskekutter fra Thorup Strand ligger på så dybt vand, at det ikke udgør en fare for skibstrafikken. Derfor vil Søfartsstyrelsen først lede efter vraget til marts.